title: Δυνατότητα ενεργειακής αξιοποίησης των αποβλήτων ελαιοτριβείων στο Νομό Ρεθύμνου, με αναερόβια χώνευση
Creators: name: Κιμιωνη Μαρια
Publisher: name: Technical University of Crete
Year: 2014

description: Η βιομηχανία ελαιόλαδου αποτελεί από την αρχαιότητα μια σημαντική και παραδοσιακή βιομηχανία για τις χώρες της Μεσογείου. Η ελαιοπαραγωγή είναι άρρηκτα συνδεδεμένη ειδικότερα με την ιστορία και την παράδοση της Ελλάδας, η οποία αποτελεί σήμερα την τρίτη μεγαλύτερη ελαιοπαραγωγό χώρα στον κόσμο, μετά την Ιταλία και την Ισπανία.  
Κατά την επεξεργασία της ελιάς για την παραγωγή ελαιόλαδου ωστόσο, παράγονται μεγάλες ποσότητες υποπροϊόντων τα οποία είναι επιβλαβή για το περιβάλλον. Ιδιαίτερα στις Μεσογειακές χώρες το πρόβλημα είναι ακόμα μεγαλύτερο δεδομένου ότι παράγονται μεγάλα ποσά αποβλήτων σε σύντομο χρονικό διάστημα κάθε χρόνο. Οι περιβαλλοντικές επιπτώσεις από τα απόβλητα των ελαιοτριβείων οφείλονται κυρίως στη χημική τους σύσταση και στο υψηλό οργανικό τους φορτίο. Το πρόβλημα αυτό οδήγησε την επιστημονική κοινότητα στη διερεύνηση μεθόδων και τεχνολογιών για την επεξεργασία των αποβλήτων των ελαιοτριβείων. Ιδανική περίπτωση είναι ο συνδυασμός επεξεργασίας των αποβλήτων με παράλληλη παραγωγή ενέργειας. Μεταξύ των πιο ελπιδοφόρων από περιβαλλοντικής απόψεως, μεθόδων είναι η παραγωγή ενέργειας με αναερόβια χώνευση από τα απόβλητα των ελαιοτριβείων.
Αντικείμενο της παρούσης εργασίας είναι η βιβλιογραφική έρευνα σχετικά με τη βιομηχανία ελαιόλαδου και τις μεθόδους επεξεργασίας των αποβλήτων που παράγουν, με ιδιαίτερη έμφαση στη μέθοδο της αναερόβιας χώνευσης για την παραγωγή ενέργειας. Επίσης, μελετάται η περιοχή της Περιφερειακής Ενότητας Ρεθύμνου ως προς τον αριθμό και τη δυναμικότητα των ελαιοτριβείων. Σκοπός της εργασίας είναι να μελετηθεί η δυνατότητα παραγωγής ενέργειας με τη μέθοδο της αναερόβιας χώνευσης από τα απόβλητα των ελαιοτριβείων της  πιο πάνω περιοχής.


Στο 1ο Κεφάλαιο της εργασίας πραγματοποιείται έρευνα σχετικά με την παραγωγή, την επεξεργασία και τα προϊόντα της ελιάς. Επίσης, πραγματοποιείται βιβλιογραφική έρευνα μεταξύ πρόσφατων μελετών της διεθνούς επιστημονικής κοινότητας σχετικά με τις μεθόδους επεξεργασίας των αποβλήτων από τα ελαιοτριβεία.
Στο 2ο Κεφάλαιο εξετάζεται ο κλάδος της ελαιοπαραγωγής στην Ελλάδα, το θεσμικό πλαίσιο που τον διέπει και η συμβολή του κλάδου στην εθνική οικονομία.
Στο 3ο Κεφάλαιο περιγράφεται η περιοχή μελέτης (Περιφερειακή Ενότητα Ρεθύμνου) με έμφαση στον αριθμό και τη δυναμικότητα των ελαιοτριβείων της περιοχής.
Στο 4ο Κεφάλαιο περιγράφονται οι διεργασίες παραγωγής ενέργειας από την επεξεργασία αποβλήτων ελαιοτριβείων, ενώ παρουσιάζονται αναλυτικά στοιχεία από τη διεθνή βιβλιογραφία σχετικά με τη μέθοδο της Αναερόβιας Χώνευσης.
Στο 5ο Κεφάλαιο γίνεται η παρουσίαση μίας μονάδας παραγωγής βιοαερίου με αναερόβια χώνευση από τα απόβλητα των ελαιοτριβείων της περιοχής της Περιφερειακής Ενότητας Ρεθύμνου και εκτιμάται  το ποσό της ηλεκτρικής ενέργειας που μπορεί να παραχθεί. Επίσης, εκτιμάται η ετήσια ποσότητα ηλεκτρικής ενέργειας που θα μπορούσε να παραχθεί κατά μέσο όρο, ανά Δήμο, στην Περιφερειακή Ενότητα Ρεθύμνου.
Τέλος στο 6ο Κεφάλαιο παρουσιάζονται τα συμπεράσματα της παρούσης διπλωματικής εργασίας.